**Imn**

*Alexandru Andrieș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă durea capul cumplit,

Într-o farmacie am nimerit.

Vroiam piramidon și aspirină

Dar nu mai aveau decât în vitrină,

De reclamă,

Și-alea de ghips,

De bună seamă...

"Poate-aveți algocalmin?"

Mă durea fruntea, simțeam că leșin.

Farmacista m-a recunoscut

Și-a zis: "Hei, nu cumva te-am văzut

Cu-o chitară

La televizor,

Aseară?"

"Nu eram eu", am insistat,

"Deși lucrul poate vi se pare ciudat.

M-am uitat și eu la televizor

Și de ciudă am simțit că mor:

Schimbasem canalul, cu sonorul la zero,

Era Mironov,

Făcea reclamă la Dero".

"Așa e!", a zis ea,

"Cum de te-am putut confunda?

Ãla avea un text interesant,

Se vedea cât de colo că-i scris de-un savant.

Folosea rime integre,

Vorbea de pulsari

Și de găuri negre."

"Doamnă", i-am zis, "problema mea

E mult mai simplă decât așa ceva!

Eu vreau o pastilă, ceva ușor,

Mă doare capu-ngrozitor!"

Și ea zâmbește,

Și zice:

"Poate că-ți crește!"

"Pastilă", mai zice, "zău că

ți-aș da,

Dac-aș fi sigură că te-ar ajuta.

Da' mai bine ia o alifie,

Crede-mă, lucrez într-o farmacie.

E mult mai bună:

Te ține-o lună

Și face și spumă!"

"Nu, mulțumesc", am zis și-am plecat.

Era noapte, așa că m-am culcat,

Am visat că a doua zi

Toată lumea cumpăra alifii

Și cum m-am trezit

La farmacie-am fugit:

Alifii - o grămadă,

Da' era deja coadă.

M-am așezat la rând cuminte,

Altceva mai bun nu-mi dădea prin minte.

Cel de lângă mine mi-a tras un cot

Și-a zis "Bă, dacă vrei compot,

Păi să știi că se dă vizavi!

Aici se dau alifii..."

I-am zis: "Și ce părere ai, coane,

Alifia asta o fi doar pentru cucoane?"

El zice: "Nu știu" și dup-aia zâmbește:

"Doar dacă nu cumva o mirosi a pește!"

Auzi ce vorbește:

Păi de unde pește?